Surah Al-‘Aadiyaat

Surat Al 'Aadiyaat (سورة العاديات) adalah surah ke-100 dalam al-Quran. Surah Al-'Aadiyaat terdiri atas 11 ayat dan tergolong dalam surah makkiyah, surat ini diturunkan setelah Surah Al-‘Asr. Nama Al 'Aadiyat diambil dari kata Al 'Aadiyaat yang ertinya berlari kencang yang terdapat pada ayat pertama surah ini.

Isi Kandungan 
Ancaman Allah kepada manusia yang ingkar dan yang sangat mencintai harta benda bahawa mereka akan mendapat balasan yang setimpal di kala mereka dibangkitkan dari kubur dan di kala isi dada mereka ditampakkan.

Terjemahan ayat 

		
  وَالْعَادِيَاتِ ضَبْحًا  Demi Kuda Perang yang tangkas berlari dengan kedengaran kencang nafasnya,
  فَالْمُورِيَاتِ قَدْحًا  Serta mencetuskan api dari telapak kakinya,
  فَالْمُغِيرَاتِ صُبْحًا  Dan meluru menyerbu musuh pada waktu subuh,
  فَأَثَرْنَ بِهِ نَقْعًا  Sehingga menghamburkan debu pada waktu itu,
  فَوَسَطْنَ بِهِ جَمْعًا  Lalu menggempur ketika itu di tengah-tengah kumpulan musuh;
  إِنَّ الإنْسَانَ لِرَبِّهِ لَكَنُودٌ  Sesungguhnya manusia sangat tidak bersyukur akan nikmat Tuhannya.
  وَإِنَّهُ عَلَى ذَلِكَ لَشَهِيدٌ  Dan sesungguhnya ia (dengan bawaannya) menerangkan dengan jelas keadaan yang demikian;
  وَإِنَّهُ لِحُبِّ الْخَيْرِ لَشَدِيدٌ  Dan sesungguhnya ia melampau sangat sayangkan harta (secara tamak haloba).
  أَفَلا يَعْلَمُ إِذَا بُعْثِرَ مَا فِي الْقُبُورِ  (Patutkah ia bersikap demikian?) Tidakkah ia mengetahui (bagaimana keadaan) ketika dibongkarkan segala yang ada dalam kubur?
  وَحُصِّلَ مَا فِي الصُّدُورِ  Dan dikumpul serta didedahkan segala yang terpendam dalam dada?
  إِنَّ رَبَّهُمْ بِهِمْ يَوْمَئِذٍ لَخَبِيرٌ  Sesungguhnya Tuhan mereka Maha Mengetahui dengan mendalam tentang (balasan yang diberikanNya kepada) mereka - pada hari itu.

Pautan Luar 
 Al Adiyat, العَادیَات
Dengar bacaan di sini

Adiyat